ДАГЪИСТАН.

Дагъистан-рорхатал муг1рузул улка,

Бах1арчиял васаз ц1унараб Ват1ан,

Дагъистан-лебалал умумузул ирс,

Ирсалъе босараб намусги ях1ги.

Дур чвахулел г1орал, т1огьол байдаби,

Т1ад цун ганч1ил къадаз рарал росаби,

Годек1абахъ лъурал гургинал ганч1ал,

Гьез нуг1лъи гьабулеб бечедаб тарих.

Хвалчабазул чапи, чармилал рак1ал,

Чвахун ракьалдасан унеб бидул г1ор,

Ахирисеб х1ухьел дуй г1оло ц1арал,

Ц1умаз жиндие рух1 кьураб Дагъистан.

Надир-шагь боялгун щущазавураб,

Щобаздасан рекъав Тимур хъамурав,

Гъазимух1амадгун Х1амзат имамас

Рух1 кьун исламалъул байрахъ борхараб.

Къоло щуго соналъ Шамил имамас

Шагьадаталда гъоркь гъазават ккураб,

Мах1ач Дахадаев, гьидерил Хочбар,

Халкъалъе рух1ги кьун ц1адар к1анц1араб.

Гьаб т1абиг1аталъул х1икматазул ракь

Т1ад х1ет1 ч1ун мерхьине х1ал чан бихьараб,

Бах1арчиял васаз черхги рух1ги кьун,

Ясберлъун ц1унараб ц1умазул улка.

Мах1мудил сариналъ г1ищкъу ах1араб,

Х1амзатил къалмица г1акълу малъараб

Расулил асараз дунял мук1ураб,

Фазул поэзиялъ гьудуллъи ккураб.

Дагъистан-г1урччинаб исламалъул нур,

Ах1улел каказукь цолъараб вацлъи,

Диналъе рух1 кьурал дур шагьидзаби,

Щибаб какда хадур рорхулел кверал.

Дол умумуздасан ирс щварал васаз

Меседлъун ц1унила дур алжанул ракь,

Аллагьас къуват кьун, къимат гьабизе,

Ракълида хут1аги дур халкъ, Дагъистан.